sagorsarker/bangla-wikipedia huggingface dataset:
১৯৩৪ ফার ইস্টার্ন গেমস

১০ম ফার ইস্টার্ন গেমস ম্যানিলা, ফিলিপাইনে মে ১৯৩৪ সালে অনুষ্ঠিত হয়।
এটি ছিল সর্বশেষ ফার ইস্টার্ন চ্যাম্পিয়নশিপ গেমস। নির্ধারিত ১১তম ফার ইস্টার্ন চ্যাম্পিয়নশিপ গেমস ওসাকা, জাপানে ১৯৩৮ সালে হওয়ার কথা থাকলেও ১৯৩৭ সালে দ্বিতীয় সিনো জাপানি যুদ্ধের কারণে তা পরে বাতিল করা হয়।
ভুবনেশ্বর কুমার

ভুবনেশ্বর কুমার সিং মবি (; জন্ম: ৫ ফেব্রুয়ারি, ১৯৯০) ভারতের উত্তর প্রদেশে জন্মগ্রহণকারী ক্রিকেটার। ভারতীয় ক্রিকেট দলের অন্যতম খেলোয়াড় ভুবনেশ্বর মূলতঃ ডানহাতি মিডিয়াম-ফাস্ট বোলার ও ডানহাতি ব্যাটসম্যান। চমৎকার সুইং বোলিংয়ের পাশাপাশি নিম্ন মাঝারি-সারির ব্যাটিংয়ের ফলে দলের কার্যকর অল-রাউন্ডারের মর্যাদা পেয়েছেন। ঘরোয়া ক্রিকেটে উত্তর প্রদেশ ক্রিকেট দলের পক্ষ হয়ে খেলে থাকেন। এছাড়াও তিনি আইপিএলে পুনে ওয়ারিয়র্স ইন্ডিয়ার পক্ষ হয়ে খেলছেন।
উত্তর প্রদেশের মিরাট এলাকার গুরজার পরিবারে ভুবনেশ্বরের জন্ম। বর্তমানে তিনি সেখানেই অবস্থান করছেন।
বাংলা দলের পক্ষ হয়ে ১৭ বছর বয়সে প্রথম-শ্রেণীর ক্রিকেটে অভিষেক ঘটে তার। ২০০৮/০৯ মৌসুমে প্রথম-শ্রেণীর ক্রিকেটে তিনিই প্রথম বোলার যিনি সচিন তেন্ডুলকরকে শূন্য রানে আউট করতে পেরেছেন। ঐ মৌসুমে চমকপ্রদ ক্রীড়াশৈলী উপস্থাপনার মাধ্যমে আইপিএলে রয়্যাল চ্যালেঞ্জার্স ব্যাঙ্গালোরের হয়ে খেলেন। এছাড়াও, মধ্যাঞ্চলের হয়ে দীলিপ ট্রফি এবং দেওধর ট্রফিতে অংশ নিয়েছেন।
পরপর দু’টি টুয়েন্টি২০ আন্তর্জাতিকে ইংল্যান্ডের বিরুদ্ধে পরবিন্দর আওয়ানা’র বাজে খেলার প্রেক্ষিতে ভুবনেশ্বর দিবা-রাত্রির টি২০তে পাকিস্তানের বিপক্ষে ব্যাঙ্গালুরুতে অনুষ্ঠিত খেলায় প্রথম একাদশে ছিলেন। ৪ ওভারে মাত্র ৯ রান দিয়ে নাসির জামশেদ, আহমেদ শেহজাদ এবং উমর আকমলের উইকেট দখল করে অভিষেকে সেরা বোলিং পরিসংখ্যানের রেকর্ড গড়েন।
পাকিস্তানের বিপক্ষে একদিনের আন্তর্জাতিকে অভিষেক ঘটে কুমারের। ৩০ ডিসেম্বর, ২০১২ তারিখে তার অভিষেক ওডিআইয়ে ইনিংসের প্রথম বলে মোহাম্মদ হাফিজের উইকেট লাভ করে আন্তর্জাতিক ক্রিকেটের ১৭তম খেলোয়াড়ের মর্যাদা লাভ করেন তিনি। চেন্নাইয়ের এমএ চিদাম্বরম স্টেডিয়ামে হাফিজকে বোল্ড করে এ কীর্তিগাঁথা রচনা করেন।
২২ ফেব্রুয়ারি, ২০১৩ তারিখে সফরকারী অস্ট্রেলিয়া দলের বিপক্ষে অনুষ্ঠিত ১ম টেস্টে অভিষিক্ত হন ভুবনেশ্বর। কোন উইকেট না পেলেও অভিষেক টেস্টের ৯ম উইকেট জুটিতে এমএস ধোনি’র সাথে রেকর্ড ১৪০ রানের পার্টনারশীপ গড়েন। ১০ নম্বরে ব্যাটিংয়ে নেমে সর্বোচ্চ অপরাজিত ৩৮ রান করেন। এরফলে তিনি পরশ মাম্ব্রের রানকে অতিক্রমণ করেন।
জীবভূগোল

জীবভূগোল (ইংরেজি: Biogeography) বা জৈব-ভূগোল উদ্ভিদ ও প্রাণীদের ভৌগোলিক বণ্টন বিষয়ক বিজ্ঞানের নাম। এটি পৃথিবীর বিভিন্ন স্থানে এবং ভৌগোলিক ইতিহাসের বিভিন্ন সময়ে বিভিন্ন প্রজাতি ও বাস্তুতন্ত্রের বণ্টন নিয়ে আলোচনা করে। জীবভূগোলকে সাধারণত জীববিজ্ঞানের একটি শাখা হিসেবে বিবেচনা করা হয়, তবে এর উন্নয়নে ভৌত ভূগোলবিদদের অনেক গুরুত্বপূর্ণ অবদান রয়েছে, বিশেষ করে উদ্ভিদের বণ্টন বিষয়ে। এছাড়া জীবভূগোলের সাথে বিবর্তনীয় জীববিজ্ঞান ও বাস্তুবিজ্ঞানের ঘনিষ্ঠ সম্পর্ক আছে।
জীবভূগোল পৃথিবীকে উদ্ভিদ ও প্রাণীদের প্রকৃতির উপর ভিত্তি করে কয়েকটি অঞ্চলে ভাগ করে, যে অঞ্চলগুলোর একেকটিতে জীবজগৎ একেক রকম। তবে এই বিভাজন সময়ের সাথে সাথে ধীরে ধীরে হলেও পরিবর্তিত হয়। বর্তমান এবং অতীতের অনেক কিছু জীবকূলের বণ্টনকে প্রভাবিত করে। যেমন, বর্তমান জলবায়ু ও ভৌগোলিক অবস্থা, পৃথিবীর বিভিন্ন ভূভাগের ভূতাত্ত্বিক ইতিহাস ও জলবায়ু, জীবকূলের বিবর্তন ইত্যাদি। বর্তমানে মানুষের অভূতপূর্ব প্রযুক্তিগত উন্নতির কারণে পৃথিবী খুব দ্রুত পরিবর্তিত হচ্ছে। আধুনিক জীবভূগোল এই প্রযুক্তি ব্যবহার করে পৃথিবীর জীববৈচিত্র্য ও তাদের বণ্টনের উপর মানুষের কর্মকাণ্ডের প্রভাব বিশ্লেষণ করে, এবং জীবকূলের ভবিষ্যৎ অনুমান করার চেষ্টা করে।
ব্রিটিশ প্রকৃতিবিদ আলফ্রেড রাসেল ওয়ালেসকে অনেক সময় জীবভূগোলের জনক বলা হয়। ওয়ালেস মালয় দ্বীপপুঞ্জে ভ্রমণের সময় জীবকূলের, বিশেষ করে প্রাণীদের ভৌগোলিক বণ্টন সম্পর্কে কিছু অনুকল্প তৈরি করেন। মালয় থেকে ফিরে আসার পর ১৮৭২ সালে বেশ কয়েকজন বন্ধুর (যাদের মধ্যে ছিলেন ডারউইন, ফিলিপ স্ক্লেটার ও আলফ্রেড নিউটন) আবেদনে সাড়া দিয়ে ওয়ালেস পৃথিবীতে প্রাণীদের ভৌগোলিক বণ্টনের উপর একটি সাধারণ রিভিউ প্রণয়নের জন্য গবেষণা শুরু করেন। শুরুতে খুব একটা অগ্রসর হতে পারেননি কারণ তখন প্রাণীদের বৈজ্ঞানিক শ্রেণিবিন্যাস প্রক্রিয়া অসম্পূর্ণ ছিল। ১৮৭৪ সালে শ্রেণিবিন্যাসের উপর বেশ কিছু নতুন গবেষণা প্রকাশিত হওয়ার পর আবার শুরু করেন।
স্ক্লেটার পাখি প্রজাতিসমূহের ভৌগোলিক বণ্টন ব্যাখ্যার জন্য পৃথিবীকে ছয়টি অঞ্চলে ভাগ করেছিলেন। ওয়ালেস এই বিভাজন প্রক্রিয়াকে আরও বর্ধিত করেন যাতে করে স্তন্যপায়ী, সরীসৃপ ও পোকামাকড়দের বণ্টনও ব্যাখ্যা করা যায়। প্রাণীদের যে ভৌগোলিক বণ্টন ব্যবস্থা আজ বিশ্বজুড়ে স্বীকৃত ওয়ালেসই তার ভিত্তি তৈরি করেছিলেন। প্রতিটি অঞ্চলে বর্তমান এবং অতীতের সকল প্রাণীর বণ্টন ব্যাখ্যার জন্য যে বিষয়গুলো গুরুত্বপূর্ণ তার সবগুলো নিয়েই তিনি আলোচনা করেন। এর মধ্যে রয়েছে, স্থলসেতুর (land bridge, যেমন বর্তমান উত্তর ও দক্ষিণ আমেরিকার সংযোগকারী স্থলপথ) উদয় ও বিলুপ্তি এবং প্রবল হিমবাহের প্রভাব। তার তৈরি করা মানচিত্রগুলো প্রাণীদের বণ্টনের উপর বিভিন্ন বিষয় যেমন, পর্বতমালার উচ্চতা, সমুদ্রের গভীরতা, আঞ্চলিক উদ্ভিদজগৎ ইত্যাদির প্রভাব তুলে ধরে। এছাড়া তিনি সে সময় জানা সকল উচ্চতর প্রাণীদের পরিবার ও গোত্রের নাম এবং ভৌগোলিক ব্যাপ্তি লিপিবদ্ধ করেন। লেখাগুলো এমনভাবে সাজিয়েছিলেন যাতে একজন পরিব্রাজক পড়েই বুঝতে পারে কোন এলাকায় কেমন প্রাণী পাওয়া যায়। এ বিষয়ক সকল গবেষণা ১৮৭৬ সালে "দ্য জিওগ্রাফিক্যাল ডিস্ট্রিবিউশন অফ অ্যানিমেল্‌স" ("The Geographical Distribution of Animals") নামে দুই খণ্ডে প্রকাশিত হয়। পরবর্তী ৮০ বছর ধরে এটিই ছিল প্রাণীভূগোলের উপর সর্বাধিক পঠিত ও গুরুত্বপূর্ণ বই।
হাসান রুহানি

হাসান রুহানী (, ; জন্মনাম: হাসান ফরিদুন ; ১২ নভেম্বর ১৯৪৮) হলেন একজন ইরানি রাজনীতিবিদ যিনি ২০১৩ সালের ৩ আগস্ট থেকে ইরানের ৭ম রাষ্ট্রপতি হিসাবে দায়িত্ব পালন করেছেন। এছাড়া তিনি একজন আইনবিদ, অ্যাকাডেমিক, সাবেক কূটনীতিবিদ এবং ইসলামি পণ্ডিত। তিনি ১৯৯৯ সাল থেকে ইরানের বিশেষজ্ঞ সভার সদস্য, ১৯৯১ সাল থেকে যুক্তিসিদ্ধ বুদ্ধিবৃত্তিক পরিষদের সদস্য এবং ১৯৮৯ সাল থেকে সর্বোচ্চ জাতীয় নিরাপত্তা পরিষদের একজন সদস্য হিসাবে নিয়োজিত রয়েছেন।
রুহানী ১৯৮৯ থেকে ২০০৫ সাল পর্যন্ত ইরানের সংসদের চতুর্থ ও পঞ্চম মেয়াদের ডেপুটি স্পিকার এবং সর্বোচ্চ জাতীয় নিরাপত্তা পরিষদের সচিব ছিলেন। তিনি ইরানের পারমাণবিক প্রযুক্তির ক্ষেত্রে ইইউ থ্রি, যুক্তরাজ্য, ফ্রান্স ও জার্মানির সঙ্গে শীর্ষ সমঝোতাকারী ছিলেন। এছাড়া তিনি একজন শিয়া মুজতাহিদ (প্রবীণ যাজক) ও অর্থনৈতিক বাণিজ্য আলাপালোচকও ছিলেন। তিনি জাতিগত ও ধর্মীয় সংখ্যালঘুদের অধিকারের পক্ষে দাপ্তরিক সমর্থন ব্যক্তি করেছেন। ২০১৩ সালে তিনি সাবেক শিল্পমন্ত্রী এসহাক জাহাঙ্গীরীকে তাঁর প্রথম উপরাষ্ট্রপতি পদে নিযুক্ত করেন।
তরুণ বয়সে দেশের রাজনীতির জন্য ঝুঁকিপূর্ণ কাজ করেছিলেন। ১৮ বছর বয়সে তরুণ ছাত্র রুহানি ইরাকি সীমান্ত গোপনে অতিক্রম করে এক বিপজ্জনক সফরে গিয়েছিলেন নির্বাসিত নেতা আয়াতুল্লাহ খোমেনির সঙ্গে দেখা করতে। ১৯৭৯ সালের শেষদিকে খোমেনির নির্বাসনের শেষ দিনগুলোতে রুহানি তার সঙ্গে ফ্রান্সে ছিলেন।
১৯৯৭ সালে স্কটল্যান্ডের গ্লাসগো ক্যালেডোনিয়ান ইউনিভার্সিটি থেকে সাংবিধানিক আইনের ওপর ডক্টরেট লাভ করতে রুহানি ‘দ্য ফ্লেক্সিবিলিটি অব শরিয়াহ ল (শরিয়া আইনের নমনীয়তা)’ নিয়ে থিসিস লিখেছিলেন।
ফার্সি ভাষার পাশাপাশি ইংরেজি, জার্মান, ফরাসি, রুশ এবং আরবি এই পাঁচটি ভাষায় অনর্গল কথা বলায় পারদর্শী হাসান রুহানি।
১৯৬৭ সালে এক ট্রেন যাত্রার সময় সর্বোচ্চ ধর্মীয় নেতা আয়াতুল্লাহ খামেনির সঙ্গে পরিচয় ও বন্ধুত্ব হয় হাসান রুহানির। আলি আকবর হাশেমি রাফসানজানি এক বন্ধু ছিলেন রুহানির, যিনি পরবর্তীকালে প্রেসিডেন্ট হন। এদের সবার সমর্থন প্রেসিডেন্ট নির্বাচনে বিজয়ী হতে রুহানির ভাগ্যাকাশের নক্ষত্র হয়ে উঠেছে দ্রুত।
৮০-র দশকে ইরান-ইরাক যুদ্ধবিষয়ক ডেপুটি লিডার ছিলেন তিনি। ২০ বছর পার্লামেন্ট সদস্য ছিলেন। ১৬ বছর ছিলেন দেশের সবচেয়ে প্রভাবশালী সংস্থা নিরাপত্তা পরিষদের দৈনন্দিন ব্যবস্থাপনার ইনচার্জ। তেহরানের সেন্টার ফর স্ট্র্যাটেজিক রিসার্চের প্রধান ছিলেন, যে সংস্থার কাজ হাশেমি রাফসানজানি আর আয়াতুল্লাহ খামেনিকে পরামর্শ দেওয়া।
১৯৩৮ ফার ইস্টার্ন গেমস

১১তম ফার ইস্টার্ন গেমস ১৯৩৮ সালে ওসাকা, জাপানে অনুষ্ঠিত হওয়ার কথা ছিল। 
নির্ধারিত ১১তম ফার ইস্টার্ন চ্যাম্পিয়নশিপ গেমস ওসাকা, জাপানে ১৯৩৮ সালে হওয়ার কথা থাকলেও ১৯৩৭ সালের ৭ জুলাই দ্বিতীয় সিনো জাপানি যুদ্ধের কারণে তা পরে বাতিল করা হয়। এই যুদ্ধ ফার ইস্টার্ন অ্যাথলেটিক অ্যাসোসিয়েশনের দুই প্রধান সদস্য চীন এবং জাপানের মধ্যকার, যেটি ২ সেপ্টেম্বর ১৯৪৫ দ্বিতীয় বিশ্বযুদ্ধর সাথে শেষ হয়।
এর পর ফার ইস্টার্ন গেমস আর অনুষ্ঠিত হয়নি।
শফি গোল্ডওয়েসার

শফরিরা গোল্ডওয়েসার (; জন্ম ১৯৫৮) ম্যাসাচুসেট্‌স ইনস্টিটিউট অফ টেকনোলজির তড়িৎ প্রকৌশল ও কম্পিউটার বিজ্ঞানের একজন অধ্যাপক। তিনি ২০১২ সালে টুরিং পুরস্কার লাভ করেন।
গোল্ডওয়েসার নিউ ইয়র্ক সিটিতে জন্মগ্রহণ করেন। তিনি কার্নেগী মেলন ইউনিভার্সিটি থেকে ১৯৭৯ সালে ব্যাচেলর অব সায়েন্স ডিগ্রি অর্জন করেন। ইউনিভার্সিটি অব ক্যালিফোর্নিয়া, বার্কলে থেকে ১৯৮১ সালে মাস্টার অব সায়েন্স এবং ১৯৮৩ সালে পিএইচডি ডিগ্রি অর্জন করেন। ১৯৮৩ সালে ম্যাসাচুসেট্‌স ইনস্টিটিউট অফ টেকনোলজিতে যোগদান করেন।
সিলভিও মিকালি

সিলভিও মিকালি ম্যাসাচুসেট্‌স ইনস্টিটিউট অফ টেকনোলজির তড়িৎ প্রকৌশল ও কম্পিউটার বিজ্ঞানের একজন অধ্যাপক। তিনি ২০১২ সালে টুরিং পুরস্কার লাভ করেন।
মিকালি ইউনিভার্সিটি অব ক্যালিফোর্নিয়া, বার্কলে থেকে ১৯৮৩ সালে কম্পিউটার বিজ্ঞানে পিএইচডি ডিগ্রি অর্জন করেন। ১৯৮৩ সালে ম্যাসাচুসেট্‌স ইনস্টিটিউট অফ টেকনোলজিতে সহকারী অধ্যাপক পদে যোগদান করেন। ১৯৮৬ সালে সহযোগী অধ্যাপক এবং ১৯৯১ সালে পূর্ণ অধ্যাপক পদে উন্নীত হন।
বাস্তব সত্য

বাস্তব সত্য বা স্বীকৃত সত্য ( "ফ্যাক্‌ট্‌") হচ্ছে এমন বিষয়সমূহ যেটা প্রকৃতপক্ষে বা বাস্তবে ঘটছে বা যা মূল ঘটনা বা সঠিক ঘটনা। কোন বিষয়ের বাস্তব ও স্বীকৃত সত্য হওয়ার জন্য মূল যে বৈশিষ্ট্য থাকতে হয় তা হলো যাচাইযোগ্যতা। বাস্তব ও স্বীকৃত সত্য বাস্তব অভিজ্ঞতা, পরীক্ষা, তথ্যসূত্র বা তত্ত্ব দ্বারা বারংবার যাচাই করা সম্ভব।
বাস্তব স্বীকৃত সত্যকে ইংরেজিতে Fact বলা হয় যা লাতিন শব্দ Factum থেকে উদ্ভূত।
জ্ঞানদর্শন এবং অস্তিত্ববাদী দর্শনের পাঠে বাস্তব ও স্বীকৃত সত্য সম্পর্কে আলোচনা করা হয়। নিরপেক্ষতার প্রশ্ন এবং সত্যতা দুটোই বাস্তব ও স্বীকৃত সত্যের আলোচনায় বিবেচিত হয়। এটিকে সংজ্ঞায়িত করা হয় এভাবে যে, এটি হল এমন একটি ব্যাপার যেটি কিনা প্রকৃত অবস্থা।
এটিকে এভাবেও বর্ণনা করা হয় যে বাস্তব ও স্বীকৃত সত্য একটি সত্য বাক্যকে সত্য করে।
দর্শনশাস্ত্রের মতই বিজ্ঞানে বাস্তব ও স্বীকৃত সত্য হল বাস্তব অভিজ্ঞতাপ্রসূত এমন কিছু প্রমাণ যা প্রকৃতি, বৈজ্ঞানিক প্রক্রিয়া, বৈজ্ঞানিক কার্যকরণ, ইত্যাদি সম্পর্কে মৌলিক প্রশ্ন সৃষ্টি করে বা নতুন বৈজ্ঞানিক তত্ত্ব তৈরীর মাধ্যমে সেটিকে ব্যাখ্যা করার চেষ্টা করে।
সাধারণ ধারনায় বলা যায় বৈজ্ঞানিক বাস্তব ও স্বীকৃত সত্য হল, বাস্তব এবং যাচাইযোগ্য পর্যবেক্ষণ, যেখানে তত্ত্ব (Theory) এবং অনুকল্পসমূহের (Hypothesis) উদ্যেশ্য হল এইসকল বাস্তব ও স্বীকৃত সত্যের ব্যাখ্যা প্রদান করা।
ইউটিসি+০১:০০

ইউটিসি+০১:০০ হল একটি সময় অঞ্চল, যা ইউটিসি থেকে ১ ঘণ্টা এগিয়ে। এটি আইএসও-৮৬০১-তে সম্পৃক্ত সময় যা হিসেবে লেখা হবে। এটি একটি সময় অঞ্চল, যা একটি অর্ধবৃত্তের দৈর্ঘ্য হিসেবে ১৫°পূর্ব মধ্যরেখার একটি সহায়ক।
এই সময় ব্যবহার করা হয়:
স্যালি ফিটজগিবনস

স্যালি ফিটজিগবনস () ১৯৯০ সালে অস্ট্রেলিয়ায় জন্ম নেওয়া অ্যাসোসিয়েশন অব সার্ফিং প্রফেশনালের সার্ফার যিনি অনেক পুরস্কার জিতেছেন।
মাত্র ১৬ বছর বয়সে মেয়েদের একটি উন্মুক্ত প্রতিযোগিতায় সেরা হয়ে নজর কাড়েন স্যালি ফিটজিগবনস। ওয়ার্ল্ড ট্যুরের র‌্যাঙ্কিং অনুযায়ী, ২০০৯ সাল থেকেই প্রতিবছর একাধিক স্বীকৃতি পেয়েছেন।
স্যালি ফিটজিগবনস অ্যাসোসিয়েশন অব সার্ফিং প্রফেশনাল (এএসপি) ওয়ার্ল্ড জুনিয়র চ্যাম্পিয়নশিপ, আইএসএ ওয়ার্ল্ড চ্যাম্পিয়নশিপ, প্রথম হয়েছেন রিপকার্ল প্রো বেলস বিচ এবং সুবারু প্রো টিএসবি ব্যাংক ওমেনস সার্ফ উৎসবে। এ ছাড়া স্বীকৃতির ঝুলিতে আছে নাইকি ইউএস ওপেন অব সার্ফ, গিডজেট প্রো সানসেট বিচসহ এএসপি ওয়ার্ল্ড ট্যুর পুরস্কার।
সার্ফার হওয়ার আগে থেকেই খেলাধুলার সঙ্গে যুক্ত স্যালি ফিটজিগবনস। টাচ ফুটবল, সকারসহ অন্য বেশ কয়েকটি খেলাতে নিজের দক্ষতার প্রমাণ দিয়েছেন তিনি।
নাজি শওকত

মুহাম্মদ নাজি শওকত বে (১৮৯৩ – ১১ মে, ১৯৮০) ছিলেন ইরাকি রাজনীতিবিদ। রাজা প্রথম ফয়সালের অধীনে তিনি প্রধানমন্ত্রীর দায়িত্ব পালন করেন।
মুহাম্মদ নাজি শওকত ইরাকের আল-কুত শহরের একটি জর্জিয়ান ও তুর্কি বংশোদ্ভূত পরিবারে জন্মগ্রহণ করেন। তার পিতা সেখানে প্রাদেশিক গভর্নর হিসেবে দায়িত্ব পালন করছিলেন। সাইব, সামি ও রিফাত নামে তার তিন ভাই ছিল। তার পিতা ১৯০৯ সালে উসমানীয় সংসদের সদস্য নির্বাচিত হন। এসময় তিনি বাগদাদে তার স্কুলের পড়াশোনা শেষ করেন। পিতার সুবাদে তিনি ইস্তানবুলের উসমানীয় আইন স্কুলে অধ্যয়নের সুযোগ পান।
প্রথম বিশ্বযুদ্ধ শুরু হওয়ার সময় তিনি ইরাকি শহর আল-হিলায় অ্যাসিস্টেন্ট জেনারেল প্রসিকিউটর হিসেবে ছিলেন। এসময় তিনি তার আইন জীবনের ইতি টানেন এবং রিজার্ভ অফিসার হিসেবে উসমানীয় সেনাবাহিনীতে যোগ দেন। ইরাকে উসমানীয় প্রতিরক্ষায় দুই বছর অংশ নেয়ার পর ১৯১৭ সালের মার্চে ব্রিটিশ বাহিনীর হাতে বন্দী হন। এরপর তাকে অন্যান্য আরব অফিসারদের মত ব্রিটিশ ভারতীয় বন্দীশিবিরে নিয়ে যাওয়া হয়। সেখানে তাকে আরব বিদ্রোহে অংশ নেয়ার সুযোগ দেয়া হলে তিনি তা গ্রহণ করেন।
১৯৩২ সালে ফয়সাল তাকে প্রধানমন্ত্রীর দায়িত্ব প্রদান করেন। ইঙ্গ-ইরাকি চুক্তির পথে সৃষ্ট সমস্যা দূর করা এই সরকারের উদ্দেশ্য ছিল। কিন্তু ইরাকের রাজনীতির অবস্থা ও চুক্তি বিরোধী শিবিরের কাছ থেকে তারা বাঁধার সম্মুখীন হন। নাজি শওকতের সরকার মাত্র পাঁচ মাস ক্ষমতায় ছিল। এরপর তিনি আঙ্কারায় ইরাকের প্রতিনিধি হিসেবে নিয়োগ পান। তুরস্কের শাসকশ্রেণীর সাথে মজবুত সম্পর্ক স্থাপনে তিনি ব্রতী ছিলেন। আধুনিক তুরস্কের প্রতি তিনি ইতিবাচক মনোভাব গড়ে তোলেন।
জ্যাক্যুলিন বার্টন

জ্যাক্যুলিন কে. বার্টন (জন্ম: ৭ মে, ১৯৫২) দীর্ঘদিন ধরে ডিএনএ নিয়ে গবেষণা করা মার্কিন রসায়নবিদ। ডাবল-স্ট্যান্ডার্ড ডিএনএতে কী করে আড়াআড়িভাবে ইলেকট্রন বহন করানো যায়, সে বিষয়েই তার গবেষণা। ডিএনএ’র ক্ষতি হলে তা মেরামত কিংবা পুনঃস্থাপনের ক্ষেত্রে তার পদ্ধতিটি অনেক কার্যকর। এ গবেষণা করেই বিশ্বব্যাপী সেরা বিজ্ঞানীদের তালিকায় যুক্ত হয়েছেন তিনি। ২০০২ সালে প্রকাশিত ডিসকভার সাময়িকীর সেরা ৫০ গুরুত্বপূর্ণ নারী বিজ্ঞানীর তালিকায় দ্বিতীয় স্থানে আছেন জ্যাক্যুলিনের নাম।
১৯৫২ সালের ৭ মে যুক্তরাষ্ট্রের নিউইয়র্ক সিটিতে জন্ম জ্যাক্যুলিন বার্টনের। পুরো নাম জ্যাক্যুলিন কে বার্টন। বার্নার্ড কলেজ থেকে স্নাতক এবং কলাম্বিয়া বিশ্ববিদ্যালয় থেকে স্নাতকোত্তর ও পিএইচডি ডিগ্রি অর্জন করেন। ক্যালটেকে তিনি আরেক রসায়ন গবেষক পিটার ডেরভানকে বিয়ে করেন। এলিজাবেথ নামে তাদের এক কন্যা আছে।
বর্তমানে ক্যালিফোর্নিয়া ইনস্টিটিউট অব টেকনোলজিতে (ক্যালটেক) রসায়নের অধ্যাপক তিনি। গবেষণা করেছেন বিশ্বখ্যাত ইয়েল বিশ্ববিদ্যালয়ের বেল ল্যাবে। পরবর্তী সময়ে ক্যালটেকে রসায়ন বিভাগের প্রধান হিসেবে যোগ দেন এবং গবেষণার কাজকে আরও এগিয়ে নিয়ে যান। জ্যাক্যুলিন বিভিন্ন গবেষণাকেন্দ্রের উপদেষ্টা পর্ষদের সদস্য হিসেবে কাজ করছেন। এর মধ্যে রয়েছে বেল ল্যাবরেটরিজ, গিল্ড সায়েন্সেস, ডিওডব্লিউ কেমিক্যাল ইত্যাদি। এ ছাড়া জ্যাক্যুলিন আমেরিকান অ্যাকাডেমি অব আর্টস অ্যান্ড সায়েন্সের একজন ফেলো।
কুইনস অব দ্য স্টোন এইজ

কুইনস অব দ্য স্টোন এইজ মার্কিন যুক্তরাষ্ট্রের পাম ডেসার্ট, ক্যালিফোর্নিয়ার ব্যান্ড যা ১৯৯৬ সালে প্রতিষ্ঠিত হয়। কুইনস অব দ্য স্টোন এইজের এগিয়ে চলা শুরু হয়েছিল জস হোমির হাত ধরে। 
কিউসাস নামের একটি দলের ভেঙে যাওয়ার পর হেভি রক হিসেবে কুইনস অব দ্য স্টোন এইজ গড়ে উঠে।
কুইনস অব দ্য স্টোন এইজের যাত্রা শুরু ১৯৯৬ সালে জস হোমির হাত ধরে। ১৯৯৫ সালে কিউসাস নামের একটি দলের ভাঙন হয়। দল ভেঙে যাওয়ার পর নিজের একটি গানের দল গঠনের চিন্তা করেন এবং তার আগে কিছুদিন হোমি দ্য স্ক্রিমিং ট্রিজ এর কনসার্ট ট্যুর গিটারিস্ট হিসেবে কাজ করেন। হোমি প্রথমে তার প্রকল্পের নাম দেন গামা রে। তবে ১৯৯৭ সালেই তাকে এই নাম পরিবর্তন করতে হয় জার্মানিতে আরেকটি গানের দল গামা রের কারণে। ১৯৮৯ সালে প্রতিষ্ঠিত এই ব্যান্ড জস হোমির বিরুদ্ধে তাদের দলের নাম ব্যবহার করার কারণে মামলা করার হুমকি দেয়।
তারা কিংস অব দ্য স্টোন এইজের বদলে দলের নাম রাখেন কুইনস অব দ্য স্টোন এইজ।
ইশান্ত শর্মা

ইশান্ত শর্মা (; জন্ম: ২ সেপ্টেম্বর, ১৯৮৮) দিল্লিতে জন্মগ্রহণকারী ভারতীয় ক্রিকেটার। ডানহাতি ফাস্ট-মিডিয়াম বোলার হিসেবে ভারতীয় দলে খেলছেন। লম্বা বাহুতে বল নিক্ষেপের ভঙ্গীমায় ও পেসের উপর নির্ভর করে বলকে সিম করে থাকেন। ২০০৬-০৭ মৌসুমে দক্ষিণ আফ্রিকা সফরে দলে ডাক পান। কিন্তু ভ্রমণের জটিলতার জন্য ঐ সফরে যেতে পারেননি তিনি। দৈহিক উচ্চতা ও পাতলা শারীরিক গড়নের জন্য এ বোলারকে ডাক নাম "লম্বু" হিসেবে আখ্যায়িত করা হয়।
মে, ২০০৭ সালে তিনি বাংলাদেশ সফরে টেস্ট ক্রিকেট দলের সদস্যরূপে ফাস্ট বোলার মুনাফ প্যাটেলের বিপরীতে মনোনীত হন। দ্বিতীয় টেস্টে ইশান্ত মাত্র তিন ওভার বোলিং করে এক মেইডেন লাভ করলেও ৫ রানের বিনিময়ে কোন উইকেট পাননি। পরবর্তীতে জুলাই-আগস্ট, ২০০৭ সালে ইংল্যান্ড সফরে ডাক পান। ডিসেম্বর, ২০০৭ সালে দলের শীর্ষস্থানীয় জহির খান, আরপি সিং এবং শ্রীশান্ত - এ পেসারত্রয়ের আঘাতজনিত অনুপস্থিতির জন্য পাকিস্তানের বিরুদ্ধে ৩য় টেস্টে খেলেন। ব্যাঙ্গালোরে অনুষ্ঠিত ঐ টেস্টে ৫ উইকেট লাভ করেন তিনি। এরফলে তিনি অস্ট্রেলিয়া সফরে দলের সহযাত্রী হন। কিন্তু জহির ও আরপি সিংয়ের দলে অন্তর্ভূক্তির ফলে মেলবোর্নে অনুষ্ঠিত বর্ডার-গাভাস্কার ট্রফির বক্সিং ডে টেস্টে বাদ পড়েন। জানুয়ারি, ২০০৮ সালে এসসিজিতে অনুষ্ঠিত ২য় টেস্টের পূর্বে জহির খানের আঘাতপ্রাপ্তির ফলে মাঠে নামেন। প্রথম দিনেই আম্পায়ার স্টিভ বাকনরের সাথে অ্যান্ড্রু সাইমন্ডসের আউট সংক্রান্ত বিষয়ে বিতর্কে জড়িয়ে পড়েন।
ডানহাতি ফাস্ট-মিডিয়াম বোলার হিসেবে আন্তর্জাতিক অঙ্গনে প্রবেশের পূর্ব-পর্যন্ত ইশান্তের গতি সম্পর্কে ধারণা পাওয়া যায়নি। ২০০৮ সালে গতিতে বল ছুড়েছিলেন তিনি। এ ধরনের গতির বাইরে তিনি গড়ে গতিতে বোলিং করতেন। কিন্তু ২০১০-২০১২ সাল পর্যন্ত ভারতের বোলিং কোচের দায়িত্ব পালনকারী এরিক সিমন্সের তত্ত্বাবধানে ২০১১-১২ মৌসুমে অস্ট্রেলিয়া সফরে গতিতে বোলিং করেছেন। সাবেক বোলিং কোচ ভেঙ্কটেশ প্রসাদের মতে, ইশান্ত সবচেয়ে প্রতিশ্রুতিশীল বোলার। সাবেক ভারতীয় ব্যাটসম্যান ও বর্তমানের ধারাভাষ্যকার সঞ্জয় মাঞ্জরেকার বলেছেন যে, বোলিংয়ের সর্বদিকে দক্ষতা ও প্রতিজ্ঞাবদ্ধতা হওয়া স্বত্ত্বেও তিনি যথেষ্ট উইকেট শিকার করতে পারছেন না। জানুয়ারি, ২০১২ তারিখ পর্যন্ত ৪৩ টেস্টে প্রায় ৩৭ রান গড়ে উইকেট লাভ করেছেন।
.বিএ

.বিএ হল বসনিয়া ও হার্জেগোভিনার কাউন্ট্রি কোড টপ লেভেল ডোমেইন নাম, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। ইউনিভারসিটি টেলিনফরমেটিক সেন্টার এটি নিয়ন্ত্রণ করে থাকে।
আন্তর্জাতিক ডোমেইন নাম নিবন্ধনের চেয়ে .বিএ ডোমেইন নিবন্ধন জটিল। যেমন আন্তর্জাতি ডোমেইন যে কেউ ক্রয় করতে পারে কিন্তু .বিএ ডোমেইন এর জন্য শুধূ আবেদন করলেই চলবে না, প্রয়োজনিয় সকল নথি পত্রের কোঠা পূরন কতে হবে।
.ডব্লিউএফ

.ডব্লিউএফ ওয়ালিস ও ফুটুনা দ্বীপপুঞ্জর কাউন্ট্রি কোড টপ লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। এএফনিক দ্বারা এই টপ লেভেল ডোমেইনটি নিয়ন্ত্রিত হয় ও শুধু ইউরোপীয় ইউনিয়ন ভুক্ত দেশসমূহের নাগরিকরাই নিবন্ধনের জন্য আবেদন করতে পারে।
২০০৮ সালের এপ্রিলে এএফনিক ঘোষণা করে .ডব্লিউএফ এর আওতায় প্রথমে ১৩টি ডোমেইন নাম নিবন্ধন করা হবে।
.ডব্লিউএস

.ডব্লিউএস সামোয়ার কাউন্ট্রি কোড টপ লেভেল ডোমেইন নাম, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। সামোয়া সরকার, সামোয়ানিক এর মাধ্যমে এটি নিয়ন্ত্রণ করে থাকে।
.ডব্লিউএস ডোমেইন নামের নামকরণ করা হয়েছে ‘ওয়েস্টার্ণ সামোয়া’ থেকে, যা ১৯৭০ এর দশক পর্যন্ত সামোয়ার সরকারি নাম ছিল। এই সময়ের মধ্যেই কান্ট্রি কোড স্টেন্ডারাইজ করা হয়। যদিও সরাসরি .ডব্লিউএস এর অধীনে কোন বাধ্যবাধকতা নেই কিন্তু .ডব্লিউএস এর কিছু নাম ও .ওয়ারজি.ডব্লিউএস, .গভ.ডব্লিউএস এবং .ইডো.ডব্লিউএস নামগুলো সংরক্ষিত ও ক্ষেত্র বিশেষে প্রদান করা হয়।
ওয়েস্টার্ন ডিজিটাল

ওয়েস্টার্ন ডিজিটাল কর্পোরেশন পৃথিবীর অন্যতম বৃহত্তম হার্ড ডিস্ক নির্মাতা। প্রতিষ্ঠানটি আগে ইন্টিগ্রেটেড সার্কিট তৈরি করতো। ১৯৭০ সালের ২৩ এপ্রিল এটি স্থাপিত হয়।
২০১০ সালের অক্টোবরে ওয়েস্টার্ন ডিজিটাল প্রথম ৩ টেরাবাইটের হার্ড ডিস্কের ঘোষণা দেয়
২০১২ সালের জুলাইয়ে নেটওয়ার্ক অ্যাটাচড স্টোরেজের জন্য রেড সিরিজের ড্রাইভ বাজারে আনার ঘোষণা দেয়।
জগবন্ধু বসু

জগবন্ধু বসু () ঊনবিংশ শতাব্দীর বাংলার একজন খ্যাতনামা চিকিৎসক ।
জগবন্ধু বসু ১৮৫১ খ্রিষ্টাব্দ পর্যন্ত ঢাকা কলেজে শিক্ষালাভ করে স্নাতকস্তরে চিকিৎসাবিদ্যা শিক্ষালাভের জন্য কলকাতা মেডিক্যাল কলেজে ভর্তি হন। প্রথম বর্ষের শেষে শব ব্যবচ্ছেদের জন্য শারীরস্থানে এবং চতুর্থ বর্ষের শেষে ধাত্রীবিদ্যায় তিনি গুডিভ পদক লাভ করেন। তিনি দ্বিতীয় বর্ষের শেষে শারীরবিদ্যা ও উদ্ভিদবিজ্ঞানে সাম্মানিক প্রশংসাপত্র লাভ করেন। তিনি দ্বিতীয় বর্ষের শেষে শারীরস্থানে, তৃতীয় বর্ষের শেষে ভেষজবিজ্ঞান ও রসায়নবিজ্ঞানে এবং চতুর্থ বর্ষের শেষে মেডিসিনে স্বর্ণপদক লাভ করেন। ১৮৫৬ খ্রিষ্টাব্দে চিকিৎসাবিদ্যায় স্নাতক হন এবং ১৮৬৩ খ্রিষ্টাব্দে তিনি কলকাতা বিশ্ববিদ্যালয় হতে তিনি চিকিৎসাবিদ্যায় স্নাতকোত্তর ডিগ্রী অর্জন করেন। 
কলকাতা মেডিক্যাল কলেজ থেকে স্নাতক হয়ে জগবন্ধু আকিয়াবে নাবিক হাসপাতালে যোগ দেন। তার কাজে সন্তুষ্ট হয়ে কর্তৃপক্ষ তাকে কলকাতা মেডিক্যাল কলেজের ডঃ ওয়াকারের অধীনে দ্বিতীয় ব্যবহারিক শিক্ষকের পদে উন্নীত করেন। সাত বছর ঐ পদে থাকার পরে তিনি বাংলা শ্রেণীর শবব্যবচ্ছেদের শিক্ষক পদে নিযুক্ত হন। ছয় বছর পরে বারো বছরের জন্য তিনি ভেষজবিজ্ঞানের শিক্ষক পদে নিযুক্ত হন।
সরকারী চাকরি থেকে অবসর গ্রহণের পর তিনি ক্যালকাটা মেডিক্যাল স্কুল নামের বেসরকারী চিকিৎসা বিজ্ঞান শিক্ষাপ্রতিষ্ঠান স্থাপনের সঙ্গে যুক্ত হন। তিনি ঐ প্রতিষ্ঠানের প্রথম সভাপতি ছিলেন। তিনি সেখানে ভেষজবিজ্ঞানের সাম্মানিক অধ্যাপক পদে নিযুক্ত হন।তিনি সরকারের নিকট ঐ প্রতিষ্ঠানের ছাত্রদের শবব্যবচ্ছেদের অনুমতি প্রদানের জন্য অনুরোধ করেন। 
১৮৯৫ সালে, বোস বাংলার চিকিৎসক ও সার্জনদের কলেজ খুঁজে পেতে সহায়তা করেছিলেন এবং তিনি এর প্রথম রাষ্ট্রপতি হিসাবে দায়িত্ব পালন করেছিলেন।
গ্রামে: দন্ডিরহাট, ২৪ পরগনার (উত্তর) বাসিরহাট মহকুমার অধীনে এই পরিবার প্রতিষ্ঠিত "দত্তর বারির পূজা" নামে বিখ্যাত দুর্গা পূজা এখনও চলছে।
রাউন্ড-রবিন প্রতিযোগিতা

রাউন্ড-রবিন প্রতিযোগিতা () এক ধরনের ক্রীড়া প্রতিযোগিতা পদ্ধতি ও ক্রীড়া পরিভাষা। এ পদ্ধতির মাধ্যমে প্রতিযোগিতায় অংশগ্রহণকারী প্রত্যেক প্রতিযোগী বা দল পর্যায়ক্রমে অন্যান্য প্রতিযোগী বা দলের বিরুদ্ধে খেলায় অংশগ্রহণ করে। রাউন্ড-রবিন পরিভাষাটি "রুবান" শব্দ থেকে উদ্ভূত, যার অর্থ হচ্ছে "রিবন"।
একক রাউন্ড-রবিন ক্রীড়া সময়সূচীতে একজন প্রতিযোগী কেবলমাত্র একবারই অংশগ্রহণকারী অন্যান্য প্রতিযোগীদের সাথে মোকাবেলা করবে। যদি একজন প্রতিযোগী অন্যান্য প্রতিযোগীদের সাথে দুইবার মোকাবেলা করে, তখন তা দ্বৈত রাউন্ড-রবিন প্রতিযোগিতা নামে পরিচিতি পাবে। দুইবারের বেশি এ ধরনের প্রতিযোগিতা পদ্ধতি বিরল ঘটনা হিসেবে আখ্যায়িত হয়। অজানাসংখ্যক খেলায় রাউন্ড-রবিন প্রতিযোগিতা পদ্ধতি কখনো ব্যবহার করা হয় না। ব্যতিক্রম হিসেবে মার্কিন যুক্তরাষ্ট্রের পেশাদার ক্রীড়া লীগের আমেরিকান ফুটবল লীগ (১৯৪০) এবং অল-আমেরিকা ফুটবল কনফারেন্স রয়েছে। বেশিরভাগ ক্রিকেট প্রতিযোগিতা (টি-টুয়েন্টি) আইপিল এই পদ্ধতিতে হয়।
যুক্তরাজ্যে রাউন্ড-রবিন প্রতিযোগিতাকে প্রায়শঃই আমেরিকান প্রতিযোগিতা হিসেবে গণ্য করা হয়। টেনিস অথবা বিলিয়ার্ডের ন্যায় ক্রীড়ায় সচরাচর নক-আউট প্রতিযোগিতা বা একক-বিদায় প্রতিযোগিতা নামে অভিহিত করা হয়। এটি ইতালিতে "জিরোনি অল ইতালিয়ানা" নামে পরিচিত। সার্বিয়ায় এটি "বার্গার পদ্ধতি" যা জনপ্রিয় দাবাড়ু যোহন বার্গারের নামানুসারে প্রণীত হয়েছে। চারজন খেলোয়াড়কে ঘিরে রাউন্ড-রবিন প্রতিযোগিতাকে কখনোবা "কোয়াড" নামে ডাকা হয়।
প্রতি মৌসুমে অনেকগুলো প্রতিযোগিতামূলক খেলার জন্য দ্বৈত রাউন্ড-রবিন পদ্ধতির প্রয়োগ একটি সাধারণ বিষয়। বিশ্বের অধিকাংশ ফুটবল লীগে দ্বৈত রাউন্ড-রবিন পদ্ধতির প্রচলন রয়েছে। এক্ষেত্রে প্রত্যেক দল নিজ মাঠ ও প্রতিপক্ষের মাঠে একে-অপরের বিরুদ্ধে একবার করে খেলবে। প্রধান প্রতিযোগিতা হিসেবে ফিফা বিশ্বকাপের যোগ্যতা নির্ধারণী খেলাসহ উয়েফা ইউরোপীয় চ্যাম্পিয়নশিপ, কনকাকাফ গোল্ড কাপের ন্যায় মহাদেশীয় প্রতিযোগিতায় এর প্রয়োগ লক্ষ্য করা যায়। এছাড়াও, দাবা, গো এবং স্ক্র্যাবল প্রতিযোগিতায়ও এর প্রচল রয়েছে। ২০০৫ এবং ২০০৭ সালের বিশ্ব দাবা চ্যাম্পিয়নশীপে আটজন খেলোয়াড় একে-অপরের বিরুদ্ধে একবার সাদা ও একবার কালো গুটি নিয়ে প্রতিদ্বন্দ্বিতা করেছে।
গ্রুপভিত্তিক র‌্যাঙ্কিং প্রতিযোগিতায় সচরাচর দলের জয়, ড্র-সহ অন্য যে-কোন সিদ্ধান্তের মাধ্যমে শীর্ষস্থান নির্ধারণ করা হয়।
.বিবি

.বিবি বারবাডোজের কাউন্ট্রি কোড টপ লেভেল ডোমেইন নাম, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। .বিবি প্রকাশ হওয়ার পর থেকে এটি কয়েকটি সংস্থা নিয়ন্ত্রণ করেছ। প্রথম এটি নিয়ন্ত্রণ করত পোয়ের্তরিকা বিশ্ববিদ্যালয়। ১৯৯৬ সালে এর নিয়ন্ত্রণকারী সংস্থা হিসেবে বারবাডোজ সরকার ক্যাবল ও ওয়ারলেস লিমিটেডের নাম ঘোষণা করে। ২০০৭ সালে এর নিয়ন্ত্রণ দেওয়া হয় টেলিকমস ইউনিটকে।
দ্বিতীয় স্তর অথবা তৃতীয় স্তরের ডোমেইন নামের জন্য বছরে $১২০ করে দিতে হয়।. বর্তমানে বারবাডোজে কোন ধরনের যোগাযোগ ব্যতীত বাণিজ্যিক কাজের জন্য ডোমেইন দেওয়া হয় না।
ত্রিমাত্রিক মুদ্রণ

ত্রিমাত্রিক মুদ্রণ (থ্রিডি প্রিন্টিং নামেও পরিচিত) বা যুত উৎপাদন এমন একটি প্রক্রিয়া যাতে ডিজিটাল মডেল থেকে কার্যত যে কোন আকৃতির ত্রিমাত্রিক কঠিন বস্তু তৈরী করা যায়। যুত প্রক্রিয়ায় ত্রিমাত্রিক মুদ্রণ করা হয় যাতে ধাতু বা অন্যবস্তুর স্তর ধারাবাহিকভাবে বিভিন্ন আকৃতিতে একটি ওপর আরেকটি যুক্ত হতে থাকে। প্রথাগত যান্ত্রিক উৎপাদন প্রক্রিয়া থেকে ত্রিমাত্রিক মুদ্রণ স্বতন্ত্র হিসেবে বিবেচিত হয়, কেননা প্রথাগত পদ্ধতিতে কোন কিছু তৈরি করতে হলে একটি ধাতু বা বস্তুকে কেটে অথবা ছিদ্র করে কাঙ্ক্ষিত আকার দেয়া হয়।
এই প্রিন্টার সাধারণত ডিজিটাল প্রযুক্তি ব্যবহার করে ত্রিমাত্রিক মুদ্রণের কাজ করে। একবিংশ শতাব্দীর শুরু থেকে এই মেশিনের বিক্রি ব্যাপকভাবে বেড়েছে, এবং এগুলোর দামও বেশ অনেকটা কমেছে।
প্রটোটাইপিং এবং ডিস্ট্রিবিউটেড ম্যানুফ্যাকচারিং - দুই ধরনের উৎপাদনেই এই প্রযুক্তি সক্ষম। গয়না প্রস্তুত, পাদুকা শিল্প, ইন্ডস্ট্রিয়াল ডিজাইন, স্থাপত্য, প্রকৌশল ও নির্মাণ, অটোমোটিভ, মহাকাশ, দন্ত এবং চিকিৎসা শিল্প, শিক্ষা, ভৌগোলিক তথ্য ব্যবস্থা, পুরকৌশল, এবং অনেক অন্যান্য ক্ষেত্রে এই প্রযুক্তি ব্যবহৃত হয়।
3D Systems Corp এর চাক হাল ১৯৮৪ সালে প্রথম কর্ম উপযোগী ত্রিমাত্রিক মুদ্রণ যন্ত্র তৈরি করেছিলেন।
এখানে তথাকথিত তরল ফটো-পলিমার-এর (এক ধরনের কালি) সাহায্যে প্রিন্ট করা হয়, যা সাধারণ ইংক-জেট প্রিন্টার যেভাবে স্প্রেকরে সেইভাবেই স্প্রে করা হয়। অতি বেগুনি রশ্মি দিয়ে কালিকে শক্ত করা হয়। এরপর একের পর এক স্তর সৃষ্টির মধ্য দিয়ে নকল বস্তুটি গড়ে তোলা হয়৷ অনেকে মনে করেন থ্রিডি মুদ্রণ শব্দটি কেবলমাত্র পলিমার প্রযুক্তির জন্যই ব্যবহৃত হয়। কিন্তু বাস্তবে এতে পলিমার ছাড়াও বিভিন্ন ধরনের ধাতব পদার্থ (যেমনঃ ইস্পাত) ব্যবহার করা হয়।
চার্লস ডব্লিউ. হাল আধুনিক থ্রিডি প্রিন্টারের আবিষ্কারক এবং এর কার্যক্ষম প্রমিত প্রযুক্তির উদ্ভাবক। প্রথম কোন প্রকাশিত তথ্যসূত্র অনুযায়ী, একটি কঠিন আকৃতি মুদ্রণের প্রথম কাজটি করা হয়েছিল ১৯৮১ সালে এবং এটি করেছিলেন নাগোয়া মিউনিসিপাল ইন্ডস্ট্রিয়াল রিসার্চ ইন্সটিটিউট এর হিদেও কোদামা। তারপর থেকে এই প্রযুক্তি বেশ উন্নতি লাভ করেছে।
প্রথমে কম্পিউটার-সহায়ক সফটওয়্যার ব্যবহার করে কাঙ্ক্ষিত বস্তুর একটি ত্রিমাত্রিক ছবি তৈরি করা হয়। এরপর প্রিন্টারে সেটির একটি ফাইল (সিএডি) প্রেরণ করা হয়। প্লাস্টিক ফিলামেন্টে মোটরের মাধ্যমে প্লাস্টিক গলিয়ে একটি সরু মুখ (নজল) দিয়ে বের করা হয়। প্রিন্টারটি তরল, গুঁড়া, কাগজ বা ধাতব বস্তুর স্তর তৈরি করে এবং পর্যায়ক্রমে একের পর এক স্তর তৈরির মধ্য দিয়ে বস্তুটির অনুরূপ গঠন করে।
অ্যাবি ওয়ামব্যাচ

মেরি আবিগেইল "অ্যাবি" ওয়ামব্যাচ (; জন্ম: ২ জুন, ১৯৮০) যুক্তরাষ্ট্রের পেশাদার প্রমীলা ফুটবল খেলোয়াড়। দুইবারের অলিম্পিক স্বর্ণপদক বিজয়ী ওয়ামব্যাচ বর্তমানে ঘরোয়া ওয়েস্টার্ন নিউইয়র্ক ফ্ল্যাশ এবং আন্তর্জাতিক অঙ্গণে মার্কিন যুক্তরাষ্ট্রের পক্ষ হয়ে খেলছেন। এছাড়াও, তিনি ২০১২ সালের ফিফা বর্ষসেরা প্রমীলা ফুটবলারের মর্যাদা পেয়েছেন। ২০১৩ সাল পর্যন্ত ফুটবলের ইতিহাসে পুরুষ কিংবা নারী, যে-কোন ফুটবলারের চেয়ে সবচেয়ে বেশি আন্তর্জাতিক গোলের বিশ্বরেকর্ডের অধিকারী মিয়া হ্যামকে পিছনে ফেলে ১৬০টি গোল করে নিজের দখলে রেখেছেন। পুরুষদের ক্ষেত্রে সর্বোচ্চ গোলের বর্তমান রেকর্ড রয়েছে ইরানের আলী দাইয়ী’র ১০৯ গোল।
নিউইয়র্কের পিটসফোর্ড এলাকার পিট ও জুডি ওয়ামব্যাচ দম্পতির সাত সন্তানের সর্বকনিষ্ঠ সন্তান অ্যাবি ওয়ামব্যাচ। মাত্র চার বছর বয়সে ফুটবল খেলতে শুরু করেন তিনি। তার প্রথম যুব ফুটবল লিগে মাত্র ৩ খেলায় ২৭ গোল করেন। এরফলে তাকে বালিকাদের দল ত্যাগ করে বালকদের দলে স্থানান্তরিত করা হয়।
১৫° পূর্ব দ্রাঘিমারেখা

মূল মধ্যরেখার ১৫° পূর্ব মধ্যরেখা হল একটি দ্রাঘিমাংশের রেখা, যা উত্তর মেরু থেকে উত্তর মহাসাগর (ইউরোপ, আফ্রিকা), আটলান্টিক মহাসাগর, দক্ষিণ মহাসাগর এবং অ্যান্টার্কটিকা থেকে দক্ষিণ মেরু পর্যন্ত প্রসারিত।
১৬৫তম পশ্চিম মধ্যরেখার সাথে ১৫তম পূর্ব মধ্যরেখার বৃহৎ বৃত্ত আকার। মধ্যরেখা হল কেন্দ্রীয় ইউরোপীয় সমযয়ের কেন্দ্রীয় অক্ষ।
১৫° পূর্ব মধ্যরেখা উত্তর মেরু থেকে শুরু হয়ে দক্ষিণ থেকে দক্ষিণ মেরু অতিক্রম করে।:
ইউটিসি+০০:২০

ইউটিসি+০০:২০ হল ইউটিসি থেকে একটি অফসেট সময়ের জন্য +০০:২০ একটি শনাক্তকারী সময়।
ইউটিসি+০০:২০ নেদারল্যান্ডসে ১ মে ১৯০৯ থেকে ১৬ মে ১৯৪০ পর্যন্ত ব্যবহৃত হয়েছিল। এটি আমস্টারডাম সময় বা ওলন্দাজ সময় নামেও পরিচিত ছিল।
মার্চ ১৭, ১৯৩৭ সালে +০ঘ ২০মি -এ সরলীকৃত করার আগ পর্যন্ত সঠিক সময় অঞ্চল আসলে ছিল জিএমটি +০ঘ ১৯মি ৩২.১৩সে। জার্মানি দ্বিতীয় বিশ্বযুদ্ধের মধ্যে নেদারল্যান্ডস দখল করলে, তখন বার্লিন সময় গৃহীত হয়, এবং তখন থেকেই অপরিবর্তিত রাখা হয়েছে।
রবার্ট ওয়েন

রবার্ট ওয়েন () (১৪ মে, ১৭৭১ - ১৭ নভেম্বর, ১৮৫৮) একজন ব্রিটিশ (ওয়েলশীয়) সমাজ সংস্কারক এবং কল্পলৌকিক সমাজতন্ত্র ও সমবায় আন্দোলনের অন্যতম পথিকৃৎ। তিনি ট্রেড ইউনিয়ন আন্দোলনের অন্যতম প্রধান নায়ক।
রবার্ট ওয়েন ওয়েলসের নিউটাউন গ্রামে ১৭৭১ সালের ১৪ মে জন্মগ্রহণ করেন। তার পিতা ছিলেন একজন দরিদ্র জিন নির্মাতা আর দারিদ্র্যের কারণে তার প্রাতিষ্ঠানিক শিক্ষা লাভ করা হয় নি। মাত্র নয় বছর বয়সে ওয়েন কাপড়ের দোকানে চাকরি নেন এবং তার বয়স যখন ১৮ বছর, তখন তিনি ম্যানচেস্টার চলে যান। সেখানে একটি সুতা কলে সুপারিনটেনডেন্ট হিসেবে কিছুদিন কাজ করেন। পরে একশ পাউন্ড পুঁজি নিয়ে নিজেই সুতা উৎপাদন ব্যবসা শুরু করেন। তার ব্যবসা কয়েকদিনের মধ্যে ফুলেফেঁপে ওঠে এবং তিনি ম্যানচেস্টারের একজন প্রথম শ্রেণীর ব্যবসায়ী হিসেবে পরিচিতি পান। কয়েক বছর পর তিনি কয়েকজন অংশীদারসহ একটি সুতা প্রস্তুতকারী কোম্পানী গঠন করেন এবং নিজে সে কোম্পানির ম্যানেজিং ডিরেক্টর নিযুক্ত হন। অল্প কয়দিনে তিনি প্রচুর সম্পদের মালিক হয়ে ওঠেন।
সমসাময়িক কালে অন্যান্য ফ্যাক্টরি মালিকরা বেশির ভাগই ছিলেন মুনাফা লালায়িত। মুনাফা বাড়াতে তারা শ্রমিকদেরকে অমানুষিক পরিশ্রমে বাধ্য করতেন। যারপরনাই অত্যাচার , শোষণ ও পাওনা বঞ্চিতকরণের মাধ্যমে মালিকরা বাড়তি মুনাফা অর্জন করতেন । কিন্তু রবার্ট ওয়েন ভিন্ন নীতি গ্রহণ করেন। 
শ্রমিকদেরকে খুশি রেখে মুনাফা সর্বোচ্চকরণ ছিল তাঁর লক্ষ্য। তিনি বিশ্বাস করতেন যদি শ্রমিকদেরকে আনন্দে রাখা যায়, সুখে রাখা যায় তবে তারা আরো বেশি করে কাজ করতে উৎসাহী হবে। তাই তিনি এমন কিছু পরিবর্তন আনার চেষ্টা করেন, যা ছিল সে-সময়কালে শ্রমিকদের জন্য অচিন্তনীয়। তিনি শ্রমিকদের জন্য আবাসস্থল নির্মাণ করে দেন। তাদের জন্য আদর্শ গ্রাম তৈরি করেন। তাদের ছেলেমেয়েদের জন্য স্কুল তৈরি করেন, যাতে তারা লেখাপড়া করতে পারে। এমনকি স্থানীয় বিপণি বিতান গড়ে তুলেন, যেখান থেকে ন্যায্য মূল্যে প্রয়োজনীয় পণ্য সামগ্রী তারা কিনতে পারে। 
Robert Owen এর ফ্যাক্টরি দেখে ইংরেজ কবি Robert Southey মুগ্ধ হয়েছিলেন এবং তিনি বলেছিলেন যে, বিজ্ঞানমনস্কতার আলোকে যে ধরনের নিরাপদ শিল্প-কারখানা হওয়া উচিত, তারই প্রকৃষ্ট উদাহরণ হল ওয়েনের ফ্যাক্টরি। সেখানে লক্ষ্য করা গেছে- কিভাবে মেশিনগুলোকে যত্নসহকারে স্থাপন করতে হয় , তাদের পরিচর্যা করা অর্থাৎ যতটা সম্ভব পরিচ্ছন্ন রাখা , এসবের কোনোই ঘাটতি ছিল না সেখানে। কোনরকম দুর্গন্ধ বা আশপাশে ময়লা জমে থাকা এরকম কোন চিহ্ন সেখানে ছিল না। ফ্যাক্টরিতে ছিল মিলনায়তন ও খাওয়াদাওয়ার ডাইনিং হল বা ক্যান্টিন, ছিল আধুনিক যাবতীয় ব্যবস্থা। শ্রমিকদের জন্য তিনি গড়ে তুলেছিলেন মনোমুগ্ধকর এক পরিবেশ। দশ বছরের নিচের ছেলেমেয়েদের কাজে আসা সেখানে বারণ, অথচ অন্যান্য কারখানা মালিকরা বেশি মুনাফার লোভে শিশুদের কাজে লাগাতে উৎসাহী ছিলেন । তিনি সারা বিশ্বের মধ্যে এরকম একটি আদর্শ ‘প্রথম’ এলিমেন্টারি স্কুল গড়ে তুলেছিলেন। কোনো অপরাধের জন্য শ্রমিকদেরকে শারীরিক শাস্তি দেওয়ার পদ্ধতিতে তিনি বিশ্বাস করতেন না। তিনি শ্রমিকদেরকে যতটা সম্ভব উপদেশ বা পরামর্শ দিয়ে কাজ করাতে ইচ্ছুক ছিলেন। তবে তত্ত্বাবধান-এর কাজটি অনেকটা নীরবেই তিনি সারতেন। শ্রমিকদেরকে কাজে সবসময় উৎসাহিত করতেন । শ্রমিক-মালিক এর মধ্যে সু-সম্পর্ক প্রতিষ্ঠা পেয়েছিল এই আদর্শ ফ্যাক্টরি সিস্টেম-এর মাধ্যমে, যা সেসময়ে ছিল অকল্পনীয়।
৯০° পূর্ব দ্রাঘিমারেখা

মূল মধ্যরেখার ৯০° পূর্ব মধ্যরেখা হল একটি দ্রাঘিমাংশের রেখা, যা উত্তর মেরু থেকে উত্তর মহাসাগর, এশিয়া, ভারত মহাসাগর, দক্ষিণ মহাসাগর এবং অ্যান্টার্কটিকা থেকে দক্ষিণ মেরু পর্যন্ত প্রসারিত।
নব্বই পূর্ব রিজ এর নামকরণ করা হয় এই মধ্যাহ্নরেখার নামে।
৯০তম পশ্চিম মধ্যরেখার সাথে ৯০তম পূর্ব মধ্যরেখা বৃহৎ বৃত্তের আকার গঠন করে।
৯০° পূর্ব মধ্যরেখা উত্তর মেরু থেকে শুরু হয়ে দক্ষিণ মেরুতে শেষ হওয়ার পথে যেসব স্থান অতিক্রম করে :
সুবেদী গ্রাহক

সুবেদী গ্রাহক বা ইংরেজি পরিভাষায় সেন্সর () হলো এক ধরনের সুবেদী (উচ্চমাত্রায় সংবেদনশীল) যান্ত্রিক, রাসায়নিক বা ইলেকট্রনীয় কলকৌশল বা ব্যবস্থা যা পরিবেশের কোনো উপাদানের (শব্দ, তাপ, আলো ইত্যাদি) উপস্থিতি শনাক্ত করতে পারে, এগুলির মাত্রা পরিমাপ করতে পারে ও এগুলির প্রতি সাড়া দিতে পারে।
মুলত সুবেদী গ্রাহক হচ্ছে এক ধরনের কনভার্টার বা পরিবর্তক যা পরিবেশগত কোন পরিবর্তনকে একটি সংকেত বা সিগন্যালে পরিণত করে যা পরবর্তীতে একটি মাধ্যমে পড়া যায়। উদাহরণস্বরূপ, একটি পারদ তাপমানযন্ত্র বা থার্মোমিটারের কথা বলা যেতে পারে, যা তাপমাত্রার পরিবর্তন হলে কাচের নলে আবদ্ধ তরল পারদের দৈর্ঘ্য বৃদ্ধি বা হ্রাস ঘটিয়ে নলের কাচের গায়ে অঙ্কিত মাপনীর সাহায্যে পাঠযোগ্য তাপমাত্রার মান প্রদর্শন করে। তবে বর্তমানে ইলেকট্রনীয় বিজ্ঞানের আলোচনায় সুবেদী গ্রাহক বহুল ব্যবহৃত এক ধরনের কলকৌশল (ডিভাইস), যা পরিবেশগত কোনও পরিবর্তনকে ও শক্তিকে বৈদুত্যিক সংকেতে রূপান্তর করে।
আধুনিক সুবেদী গ্রাহকগুলির উদ্ভাবনের আগে ১৯শ শতকে খনিকূপে বিষাক্ত বাতাস শনাক্ত করার জন্য ক্যানারি পাখি, ভূমিকম্পে জীবন্ত বা মৃত ব্যক্তি, মাদক ও বিস্ফোরক শনাক্ত করার জন্য় ঘ্রাণশক্তিবিশিষ্ট কুকুর ইত্যাদি ব্যবহার করা হত ও ক্ষেত্রবিশেষে এখনও হয়ে থাকে।
ইলেকট্রনীয় বিজ্ঞান ও প্রযুক্তি নিয়ে কাজ করার সময় বর্তমানে বেশ কিছু সুবেদী গ্রাহক ব্যবহার করা হয়। এগুলি হল:
একটি সুবেদী গ্রাহক কতটুকু উপকারী, তা মূল্যায়ন করতে সেটির কিছু ধর্ম অধ্যয়ন করা আবশ্যক। নিচে একটি সুবেদী গ্রাহকের কিছু ধর্ম উপস্থাপন করা হল।
লরেন্স ক্যাসডান

লরেন্স ক্যাসডান (ইংরেজি: Lawrence Kasdan) (জন্ম: ১৪ই জানুয়ারি, ১৯৪৯) একজন মার্কিন চলচ্চিত্র পরিচালক, প্রযোজক ও চিত্রনাট্যকার। তার লেখা সবচেয়ে বিখ্যাত চলচ্চিত্রগুলোর মধ্যে রয়েছে "এম্পায়ার স্ট্রাইক্‌স ব্যাক" (১৯৮০) ও "রেইডার্‌স অফ দ্য লস্ট আর্ক" (১৯৮১)। তবে পরিচালক হিসেবে সফলতা আরও বেশি, তার পরিচালিত সিনেমাগুলোর মধ্যে সবচেয়ে বিখ্যাত হচ্ছে ইরটিক থ্রিলার "বডি হিট" (১৯৮১), কমেডি ড্রামা "দ্য বিগ চিল" (১৯৮৩) এবং ওয়েস্টার্ন থ্রিলার "সিলভারাডো" (১৯৮৫)। এছাড়া তার "দি অ্যাক্সিডেন্টাল ট্যুরিস্ট" (১৯৮৮) এ অভিনয়ের জন্য জিনা ডেভিস সেরা পার্শ্ব অভিনেত্রী হিসেবে অ্যাকাডেমি অ্যাওয়ার্ড অর্জন করেছিলেন।
ইউনিভার্সিটি অফ মিশিগান থেকে গ্র্যাজুয়েশন করার পর ক্যাসডান প্রথমে ইংরেজির শিক্ষক হতে চেয়েছিলেন, কিন্তু তার পরিবর্তে শিকাগোভিত্তিক কিছু টেলিভিশন বিজ্ঞাপনের জন্য লেখা শুরু করেন। তার কয়েকটি বিজ্ঞাপন পুরস্কারও পায়। এরই ধারাবাহিকতায় একসময় সিনেমার জন্য চিত্রনাট্য লেখা শুরু করেন এবং একের পর এক ব্যর্থতার পর অবশেষে "দি এম্পায়ার স্ট্রাইকস ব্যাক" (১৯৮০) রচনায় অংশগ্রহণের জন্য দ্বিতীয় লেখক হিসেবে ক্রেডিট অর্জন করেন। এই সফলতাই তাকে জর্জ লুকাসের গল্প অবলম্বনে "রেইডার্‌স অফ দ্য লস্ট আর্ক" (১৯৮১, ইন্ডিয়ানা জোন্স সিরিজের একটি সিনেমা) এর চিত্রনাট্য রচনার সুযোগ করে দেয়।
এরই মাঝে তিনি চলচ্চিত্র পরিচালনাতেও মনোনিবেশ করেন। তার পরিচালিত প্রথম সিনেমা "বডি হিট" (১৯৮১) একটি নব্য-নোয়া ঘরাণার ইরটিক থ্রিলার। এই সিনেমা হলিউড জগতে একইসাথে পরিচালক হিসেবে ক্যাসডান এবং অভিনেত্রী হিসেবে ক্যাথলিন টার্নারের অবস্থান পাকাপোক্ত করে। একই বছর "কন্টিনেন্টাল ডিভাইড"-এর জন্য তার লেখা চিত্রনাট্য খুব একটা সফলতা পায়নি কিন্তু দুই বছর পর "দ্য বিগ চিল" (১৯৮৩, কমেডি ড্রামা) নির্মাণের কারণে পরিচালক ও লেখক হিসেবে খুব প্রশংসিত হন। এতে বন্ধু কেভিন কস্‌নারকে অন্তর্ভুক্ত করতে চেয়েও পারেননি। তাই পরবর্তীকালে ১৯৮৫ সালে "সিলভারাডো" নামক ওয়েস্টার্ন চলচ্চিত্রটিতে কস্‌নারের সাথে কাজ করেন।
১৯৮৮ সালের "দি অ্যাক্সিডেন্টাল ট্যুরিস্ট"-এর কাহিনী "দ্য বিগ চিল"-এর মতোই একটি আকস্মিক মৃত্যুর পরের ঘটনা নিয়ে। একইসাথে কমেডি এবং ট্র্যাজেডির চমৎকার বহিঃপ্রকাশের কারণে চলচ্চিত্রটি প্রশংসিত হয় এবং এর জন্য জিনা ডেভিস সেরা পার্শ্ব অভিনেত্রী হিসেবে অ্যাকাডেমি অ্যাওয়ার্ড অর্জন করেন। পরবর্তী আরও কয়েকটি সিনেমায় তিনি "দ্য বিগ চিল" ও "গ্র্যান্ড ক্যানিয়ন" এর মতোই দেখানোর চেষ্টা করেছেন, মানুষ কেবলমাত্র সামাজিক মর্যাদা ও বস্তুগত নিরাপত্তার মাঝে শান্তি খুঁজে পেতে পারে না। ১৯৯২-এর "দ্য বডিগার্ড" সিনেমা তাকে বেশ ধনী করে দেয়, কিন্তু ১৯৯৪-এ কেভিন কস্‌নারকে সাথে নিয়ে করা এপিক ওয়েস্টার্ন "ওয়াইয়েট আর্প" নব্বইয়ের দশকের সবচেয়ে ব্যবসায়িকভাবে ব্যর্থ সিনেমার একটিতে পর্যবসিত হয়। এরপর চলচ্চিত্র জীবনে আর খুব একটা সফলতা পাননি, মেগ রায়ান ও কেভিন ক্লাইনকে নিয়ে করা "ফ্রেঞ্চ কিস", এবং ২০০৩-এর "ড্রিমক্যাচার" কোনটিই বিশেষ প্রশংসিত হয়নি, যদিও মাঝে ১৯৯৯ সালের "মামফোর্ড" বেশ সফল হয়েছিল।
পাল্ম দর

পাল্ম দর (; ) ফ্রান্সের কান শহরে প্রতি বছর অনুষ্ঠিত কান চলচ্চিত্র উৎসবে প্রদত্ত সর্বোচ্চ পুরস্কার যা সাধারণত উৎসবের সেরা চলচ্চিত্রের পরিচালককে দেয়া হয়। ফরাসি ভাষায় "পাল্ম দর"-এর অর্থ "স্বর্ণের পাম পাতা" বা "স্বর্ণপত্র" যাকে ইংরেজিতে অনেক সময় "গোল্ডেন পাম" বলা হয়। ১৯৫৪ সাল পর্যন্ত এ নামে কোন পুরস্কারের অস্তিত্ব ছিল না; তখন উৎসবটির সর্বোচ্চ পুরস্কার ছিল "গ্রঁ প্রি দু ফেস্তিভাল আঁতেরনাসিওনাল দু ফিল্ম" যা সেরা চলচ্চিত্র পরিচালককে দেয়া হতো। সে বছর কান শহরের প্রতীক পাম পাতার আদলে একটি পদক নির্মাণের উদ্যোগ নেয়া হয়। ১৯৫৫ সালে প্রথম পাল্ম দর প্রদান করা হয় "মার্টি" সিনেমার জন্য মার্কিন চলচ্চিত্রকার ডেলবার্ট মান-কে।
১৯৫৫ সালের পূর্বে এবং ১৯৬৪ থেকে ১৯৭৪ সালের মধ্যে কান উৎসবের সর্বোচ্চ পুরস্কারের নাম ছিল "Grand Prix du Festival International du Film" বা "আন্তর্জাতিক চলচ্চিত্র উৎসবের বৃহৎ পুরস্কার"। এখানে এই নামে যে চলচ্চিত্রগুলো পুরস্কার পেয়েছে সেগুলো উল্লেখ করা হল। বাকিগুলোর তালিকা "পাল্ম দর" অনুচ্ছেদের অধীনে পাওয়া যাবে।
১৯৫৫ সাল থেকে পাল্ম দর দেয়া শুরু হয়। কিন্তু ১৯৬৪ থেকে ১৯৭৪ সাল পর্যন্ত আবার পুরনো নামে পুরস্কার দেয়া হয়েছিল। পুরনো নামে পুরস্কার পাওয়া সিনেমাগুলোর নাম উপরের অনুচ্ছেদে আছে।
গ্রিনিচ মান সময়

জিএমটি বা গ্রীনিচ মান সময় (ইংরেজি: Greenwich Mean Time) এক ধরনের আন্তর্জাতিক মানদণ্ডে প্রণীত সময় পদ্ধতি। এ সময় অঞ্চলটি যুক্তরাজ্য,আয়ারল্যান্ড, পর্তুগালসহ পৃথিবীর বিভিন্ন দেশে অনুসরণ করা হয়। ইউটিসি’র সাথে এটি সামঞ্জস্যপূর্ণ হলেও উভয়ের মধ্যে খুবই স্বল্পপরিসরে পার্থক্য বিরাজমান।
এ নামের অর্থ হচ্ছে ইংল্যান্ডের জ্যোতির্বিদ্যা সংক্রান্ত মান-মন্দির থেকে , সৌর সময়ে 0° দ্রাঘিমায় অবস্থিত। এর মাধ্যমে মধ্যরেখা থেকে সৌর সময়ের দ্বারা অন্যান্য অঞ্চলের সময়ের হিসাব-নিকাশ করা হয়। মধ্যরেখা বা দ্রাঘিমা রেখার এ দ্রাঘিমাকে মূল মধ্যরেখা বা গ্রীনিচ মধ্যরেখা নামে অভিহিত।
"জিএমটি" সাধারণত ইংল্যান্ড এ অধিক ব্যবহৃত হয়ে থাকে যেমন বিবিসি ওয়ার্ল্ড সার্ভিস, রয়েল ন্যাভি, মেট অফিস। তাছাড়া এটি কমন ওয়েলথ দেশেও ব্যবহৃত হয়ে থাকে। এর মধ্যে রয়েছে অস্ট্রেলিয়া, নিউজিল্যাণ্ড, দক্ষিণ আফ্রিকা, ভারত, পাকিস্তান, বাংলাদেশ এবং মালয়েশিয়ায় এর নীতি ব্যবহার করা হয়ে থাকে।
প্রকৃতপক্ষে লন্ডনের গ্রীনিচ এলাকায় স্থানীয় সময়, সৌর সময় নির্ধারণে গ্রীনিচ মান সময়ের উৎপত্তি যা পরবর্তীতে ধীরেধীরে বৈশ্বিক আদর্শ সময়ে রূপান্তরিত হয়। ইউটিসি’র সাথে বিভ্রান্তি এবং সময় অঞ্চলকে তুলে ধরতে যুক্তরাজ্যের বিবিসি ওয়ার্ল্ড সার্ভিস, রাজকীয় নৌবাহিনী, মেট অফিস এবং আরব বিশ্বের মিডল ইস্ট ব্রডকাস্টিং সেন্টার এবং ওএসএনে গ্রীনিচ মান সময় ব্যবহার করা হতো। এ পরিভাষাটি যুক্তরাজ্য, অস্ট্রেলিয়া, দক্ষিণ আফ্রিকা, ভারত, পাকিস্তান, মালয়েশিয়াসহ কমনওয়েলথভূক্ত দেশ এবং প্রাচীন বিশ্বের অনেক দেশে ব্যবহৃত হচ্ছে। ইংরেজি ভাষাভাষি দেশগুলোয় নৌ-যোগাযোগ ব্যবস্থাপনাসহ কিছু কিছু ক্ষেত্রে অদ্যাবধি জিএমটি ব্যবহৃত হয়ে আসছে।
স্থানীয় সময় পদ্ধতি থেকে স্পষ্টভাবে নির্দেশনা ও বিভ্রান্তি নিরসনের লক্ষ্যেই গ্রীনিচ মান সময় ব্যবহার করা হতো। জ্যোতিঃশাস্ত্রীয় সনাতনী ধারায় জ্যোতির্বিদগণ সর্বদাই "গ্রীনিচ মান জ্যোতিঃশাস্ত্রীয় সময়" (জিএমএটি) ব্যবহার করতেন যা জিএমটি’র অনুরূপ ছিল। কিন্তু এক্ষেত্রে তা মধ্যাহ্নকাল থেকে শুরু হতো। জ্যোতির্বিদগণ মধ্যরাত থেকে জ্যোতিঃশাস্ত্রীয় দিবস চালু হওয়ায় ১৯২৫ সালে জিএমটি গ্রহণ করেন যা সাধারণ দিনের সময়ের অনুরূপ। পারিভাষিক দৃষ্টিভঙ্গীতে কিছু বিভ্রান্তি দেখা দেয়ায় ১৯২৮ সালে আন্তর্জাতিক জ্যোতিঃশাস্ত্রীয় সংস্থা গ্রীনিচ মধ্যরেখার প্রমাণ সময়কে বৈশ্বিক সময়ে পরিবর্তন করে। কিন্তু জ্যোতির্বিদগণ গ্রীনিচ মান সময় পরিভাষাটি দীর্ঘদিন ব্যবহার করেননি। পরবর্তীকালে সাধারণ্যের ব্যবহারের উদ্দেশ্যে কিছুটা পরিবর্তিত করে স্থানাংকিত আন্তর্জাতিক সময় (ইউটিসি) রাখা হয়। ১ জানুয়ারি, ১৯৭২ তারিখে ইউটিসি প্রবর্তনের পূর্বে গ্রীনিচ মান সময় বা জুলু সময় বৈশ্বিক সময়ের সাথে মিল ছিল ও আদর্শ জ্যোতিঃশাস্ত্রীয় ধারণা হিসেবে অনেক কারিগরী বিষয়ে ব্যবহার করা হয়েছিল।
যুক্তরাজ্যে শীতকালে আনুষ্ঠানিকভাবে জিএমটি এবং গ্রীষ্মকালে ব্রিটিশ গ্রীষ্মকালীন সময় ব্যবহৃত হচ্ছে। জিএমটি পশ্চিম ইউরোপীয় সময়ের অনুরূপ।
ঐতিহাসিকভাবে জিএমটি শব্দটি দুইটি ভিন্ন সম্মেলনের মাধ্যমে ব্যবহারের উপযোগী করা হয়। কখনো কখনো নম্বরকৃত ঘণ্টা মধ্যরাত এবং কখনো কখনো দুপুর থেকে শুরু হয়েছে। অন্য দু’টি পৃথক ও স্বতন্ত্র পরিভাষা বৈশ্বিক সময় এবং স্থানাংকিত আন্তর্জাতিক সময় এ বিতর্কে অংশগ্রহণ করেনি। এরা সর্বদাই মধ্যরাতকে শূন্য ঘণ্টারূপে নির্দেশ করে আসছে। জ্যোতির্বিদগণ পরবর্তী জিএমটি সম্মেলনে তাদের পর্যবেক্ষণকৃত তথ্য সরলীকরণের উদ্দেশ্যে প্রত্যেক বর্ষপঞ্জীর তারিখগুলোয় মধ্যরাতকে অগ্রাধিকার দিয়ে আসছে।
তাহের ইয়াহিয়া

তাহের ইয়াহিয়া (১৯১৬ – ১৯৮৬) (আরবি : طاهر يحيى) ছিলেন ইরাকের দুই মেয়াদের প্রধানমন্ত্রী। ১৯৬৩ – ১৯৬৫ ও ১৯৬৭ – ১৯৬৮ মেয়াদে তিনি দায়িত্ব পালন করেন। তিনি বাগদাদ মিলিটারি ক্যাডেট কলেজ ও স্টাফ কলেজে শিক্ষালাভ করেন। উত্তর ও মধ্য ইরাকের খ্যাতনামা তামাক ব্যবসায়ী মোল্লা ইয়াহিয়া আল-ওগাইলি ছিলেন তার পিতা। তিনি তার পিতার চতুর্থ সন্তান। ষোল বছর বয়সে তিনি বাগদাদ টিচার্স কলেজে যোগদান করেন। গ্র্যাজুয়েশনের এক বছরের পর তিনি এখানে শিক্ষক হিসেবে যোগ দেন। এরপর তিনি যুদ্ধবিদ্যার উপর পড়াশোনা করেন। ইরাকি সেনাবাহিনীতে তিনি একজন অশ্বারোহী অফিসার ছিলেন ও সেনাবাহিনীতে পোলো খেলতেন। ১৯৪৮ সালের আরব-ইসরায়েল যুদ্ধের সময় তিনি ইরাকি আর্মর্ড কোম্পানিকে নেতৃত্ব দেন। গেশেরে কিব্বুতজের যুদ্ধে তিনি আহত হন। এই যুদ্ধের জন্য ইরাকের যুবরাজ আবদুল্লাহ তাকে দুটি পদক প্রদান করেন।
মেয়াদের শেষের দিকে তিনি রাষ্ট্রপতি আরিফকে আসন্ন বাথ পার্টির অভ্যুত্থানের ব্যাপারে সতর্ক করেন। কিন্তু রাষ্ট্রপতি তার কথায় কর্ণপাত করেননি। ফলে ১৯৬৮ সালের ৮ জুলাই ইয়াহিয়া পদত্যাগ করেন। এর এক সপ্তাহ পরে অভ্যুত্থান সংঘটিত হয়। সেদিন সকালেই ইয়াহিয়াকে গ্রেপ্তার করা হয় ও আরিফকে লন্ডনে পাঠিয়ে দেয়া হয়।
ইয়াহিয়া তিন বছর কারাগারে ছিলেন। কারাগারে তাকে নির্যাতন করা হয়। ১৯৭১ সালে তিনি মুক্তি পান। কিন্তু তাকে গৃহবন্দী করে রাখা হয়। ১৯৮৬ সালে বাগদাদে তার বাসভবনে মৃত্যুবরণের আগ পর্যন্ত তিনি গৃহবন্দী ছিলেন।
প্রধান অফিসার খালিদ বাত্তালিন ১৯৫২
২০তম ব্রিগেডের কমান্ডার ১৯৫৫
পুলিশ ও নিরাপত্তা ব্যবস্থার প্রধান জুলাই ১৪, ১৯৫৮
চীফ অব স্টাফ ফেব্রুয়ারি ৮, ১৯৬৩
প্রতিরক্ষা মন্ত্রী, অন্তর্বর্তীকালীন ১৯৬৪
.বিই

.বিই বেলজিয়ামের কাউন্ট্রি কোড টপ লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। এটি ১৯৮৯ সালে সক্রিয় হয় ও তখন ক্যাথোলিক বিশ্ববিদ্যালয় লিউভ্যান এর অধীন পিয়েরে ভারবিতেন দ্বারা নিয়ন্ত্রিত হত। ২০০০ সালে এর নিয়ন্ত্রণ ক্ষমতা ডিএনএস বেলজিয়াম এর কাছে অর্পণ করা হয়। জুন, ২০১৩ এর হিসাব অনুযায়ী বর্তমান নিবন্ধিত ডোমেইন নামের সংখ্যা ১,৩৯২,৪৭৭।
নভেম্বর ২০০৫ সালে ঘোষণা করা হয়, ২০০৬ সালের জানুয়ারির পূর্ব পর্যন্ত সকল প্রাথমিক নিবন্ধন বিনামূল্যে করা হবে। এই ঘোষণার প্রথম দিনেই ১৭,০০০ আবেদন জমা পরেছিল। সরাসরি .বিই এর অধীন নিবন্ধন করা যায়। তবে বেলজিয়ামের কিছু প্রধান শিক্ষা প্রতিষ্ঠান তৃতীয় স্তরের (ac.be) ডোমেইন নাম ব্যবহার করে থাকে। ডোমেইন নামের জন্য যে কোন আবেদন নিবন্ধিত প্রতিনিধির মাধ্যমে করতে হয়।
ইউটিউব ওয়েবসাইট তাদের ভিডিওর সংক্ষিপ্ত ইউরাএল হিসেবে .বিই (youtu.be) ব্যবহার করে থাকে। উদাহরণস্বরুপ, www.youtube.com/watch?v=CODE এই ইউআরএলটির সংক্ষিপ্ত youtu.be/CODE
.বিএফ

.বিএফ বুর্কিনা ফাসোর কাউন্ট্রি কোড টপ লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। ১৯৯৩ সালে এটি চালু হয়।
.বিজি

.বিজি বুলগেরিয়ার কাউন্ট্রি কোড টপ লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। বর্তমানে রেজিস্টার.বিজি এটি নিয়ন্ত্রণ করছে।
ডোমেইন নাম নিবন্ধনের আবেদন করতে হলে নিম্নোক্ত নীতিমালা অণুসরন করতে হয়,
২০০৬ সালের মাঝামাঝি থেকে নিবন্ধনের জন্য ৫০ ইউএসডি ও প্রতি বছর ৫০ ইউএসডি (ভ্যাটসহ মোট ১২০ ইউএসডি প্রথম বছর) করে পরিশোধ করতে হত। স্থানীয়দের জন্য এই মূল্য অত্যধিক হওয়ায় অনেক বুলগেরিয়ান সাইট .কম এর অধীনে (esp -bg.com), নিবন্ধন করা। এছাড়া .ওআরজি, .নেট ইত্যাদি ডোমেইনের মূল্য তুলনামুলকভাবে কম হওয়ায় (৮-১২ ইউএসডি প্রতি বছর) অনেকেই এই ডোমেইন নামগুলো ব্যবহার করে।
২৫ আগস্ট, ২০০৮ থেকে .বিজি ডোমেইন নিবন্ধন প্রক্রিয়া তুলনামুলকভাবে সহজ করা হয়। এজন্য কোন প্রকার ট্রেডলাইসেন্স অথবা কম্পানি নামের দরকার হয় না। এছাড়াও নতুন গঠিত আরবিট্রেশন কমিটি নিবন্ধন প্রক্রিয়া সহজতর করেছে। ১৮ সেপ্টেম্বর, ২০০৬ থেকে কিছু তৃতীয় স্তরের ডোমেইন চালু করা হয় যেমন, a.bg, b.bg ইত্যাদি। এ ডোমেইনগুলো কম মূল্যে (১২ ইউএসডি+ভ্যাটসহ) ও অনেক কম শর্তে নিবন্ধনের সুযোগ দেওয়া হয়। এই ডোমেইনগুলো মূলত ব্যক্তিগতভাবে নিবন্ধনের জন্য চালু করা হয়েছে।
.বিএইস

.বিএইস বাহরাইনের কাউন্ট্রি কোড টপ লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। বিএটেলকো এটি নিয়ন্ত্রণ করে থাকে।
.বিজে

.বিজে (.bj) বেনিনের কাউন্ট্রি কোড টপ লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। বেনিনের স্টেশন ও টেলিকমিউনিকেশন অফিস এটি নিয়ন্ত্রণ করে থাকে।
.বিজে ডোমেইন দুটি শ্রেণীতে বিভক্ত: পাবলিক ডোমেইন (.bj, .gouv.bj, .mil.bj, .edu.bj, .gov.bj, .asso.bj) ও বিভিন্ন সেক্টরে যেমন, .barreau.bj, .com.bj ইত্যাদি। ডোমেইন নামে এ থেকে জেড পর্যন্ত যে কোন অক্ষর, ০ থেকে ৯ পর্যন্ত যে কোন সংখ্যা ও হাইপেন ব্যবহার করার অনুমতি রয়েছে। কিন্তু ডোমেইন নামের শুরুতে বা শেষে হাইপেন ব্যবহার করা যায়ে না।
গোলাপি শালিক

গোলাপি শালিক (বৈজ্ঞানিক নাম: "Strunus roseus"), গোলাপি কাঠশালিক বা লাল ময়না Sturnidae (স্টার্নিডি) গোত্র বা পরিবারের অন্তর্গত "Sturnus" (স্টার্নাস) গণের অন্তর্গত এক প্রজাতির মাঝারি গায়ক পাখি। অনেক সময় প্রজাতিটিকে "Pastor" গণের অন্তর্গত বলে মনে করা হয়। গোলাপি শালিকের বৈজ্ঞানিক নামের অর্থ "গোলাপি কাঠশালিক" (লাতিন: "sturnus" = কাঠশালিক, "roseus" = গোলাপি)। পাখিটি বাংলাদেশ, ভারত ছাড়াও দক্ষিণ ও মধ্য এশিয়ার বিভিন্ন দেশে দেখা যায়। সারা পৃথিবীতে এক বিশাল এলাকা জুড়ে এদের আবাস, প্রায় ১৬ লক্ষ বর্গ কিলোমিটার। বিগত কয়েক দশক ধরে এদের সংখ্যা ক্রমেই কমছে, তবে আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত ঘোষণা করা হয় নি। এরা উঁচু ও খাড়া পর্বতের গায়ে গর্ত করে বা ফাটলে গাঙ শালিকের মতো দল বেঁধে বিশাল কলোনি তৈরি করে বাসা বানায়। স্ত্রী শালিক তাতে তিন থেকে পাঁচটি ফিকে নীল রঙের ডিম পাড়ে।
গোলাপি শালিক আকারে ভাত শালিক, ঝুঁটি শালিক বা গো শালিকের মতোই; প্রায় ২৩ সেন্টিমিটারের মত লম্বা। আর ওজন প্রায় ৬৪ গ্রাম। প্রাপ্তবয়স্ক গোলাপি শালিকের দেহের গোলাপি রঙের জন্য সহজেই অন্য প্রজাতির শালিক থেকে আলাদা করে চেনা যায়। এদের মাথা, মুখমণ্ডল, ঘাড়, গলা, ডানা ও লেজ চকচকে কালো। পিঠ, বুক, পেট ও তলপেট হালকা গোলাপি। ঠোঁট, পা ও নখ ফ্যাকাশে কমলা।
গোলাপি শালিকের মূল আবাস এলাকা মধ্যপ্রাচ্য ও মধ্য এশিয়া।
গোলাপি শালিক পোকামাকড়, ফল, ফুল-ফলের রস, শস্যদানা ইত্যাদি খেতে পছন্দ করে। আর তাই খাবারের খোঁজে চষা জমি, ফুল বা ফলের বাগানের আশপাশে ঘুরে বেড়ায়।
গোলাপি শালিক পারিবারিক বা বড় দলে কৃষিজমি, স্যাঁতসেঁতে তৃণভূমি, ফুল-ফলের বাগান ও কাঁটা ঝোপে বিচরণ করে। এরা পরিষ্কার ও উচ্চ স্বরে ডাকে।
গোলাপি শালিক সাধারণত মে থেকে জুন মাসে প্রজনন করে। স্ত্রী-পুরুষ দেখতে একই রকম। শুধু প্রজনন মৌসুমে পুরুষের দেহের রং কিছুটা উজ্জ্বল হয় ও মাথার ঝুঁটিটিও স্পষ্ট হয়ে ওঠে। স্ত্রীর ঝুঁটি কিছুটা ছোট হয়।
.বিএম

.বিএম (.bm) হলো বারমুডার কাউন্ট্রি কোড টপ লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। এটি মার্চ, ১৯৯৩ সালে বারমুডা কলেজের তত্বাবধানে চালু হয়েছিল ও এরপর ২০০৭ সাল থেকে বারমুডার রেজিস্টার জেনারেল কর্তৃক নিয়ন্ত্রিত হচ্ছে।
পাঁচটি দ্বিতীয় স্তরের ডোমেইন রয়েছে:
.বিএন

.বিএন ব্রুনাই দারুস্সালামের কাউন্ট্রি কোড টপ লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। এটি টেলিকম ব্রুনাই বারহাদ অথবা শুধু টেলিব্রু নিয়ন্ত্রণ করে থাকে। এটি পূর্বে জাবাতান টেলিকম, ব্রুনাই নামে পরিচিত ছিল।
.বিও

.বিও বলিভিয়ার কাউন্ট্রি কোড টপ লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। এডসিভ এটি নিয়ন্ত্রণ করে থাকে। ফেব্রুয়ারি ২০১১ সালে নিক নিবন্ধন মূল্য নির্ধারণ করে প্রতি বছর $৪০ ইউএসডি অথবা ২৮০ $বিএস তৃতীয় স্তরের জন্য এবং প্রতি বছর $১৪০ ইউএসডি অথবা ৯৮০ $বিএস দ্বিতীয় স্তরের জন্য। নিবন্ধনের জন্য আবেদন শুধু দ্বিতীয় বা তৃতীয় স্তরে গ্রহণ করা হয়।
.বিএস

.বিএস বাহামাসের কাউন্ট্রি কোড টপ লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। বাহামাস কলেজ এটি নিয়ন্ত্রণ করে থাকে।
মোট ছয়টি দ্বিতীয় স্তরের ডোমেইন নাম রয়েছে:
.বিটি

.বিটি ভুটানের (འབྲུག་ཡུལ) কাউন্ট্রি কোড টপ লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। ভুটানের যোগাযোগ মন্ত্রণালয় এটি নিয়ন্ত্রণ করে থাকে। নভেম্বর ৭, ২০০৫ সালের তথ্যমতে, এই ডোমেইন নামে মোট ৮৪ টি নাম নিবন্ধিত হয়েছে।
.বিজেড

.বিজেড বেলিজির কাউন্ট্রি কোড টপ লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। বেলিজি বিশ্ববিদ্যালয় কর্তৃক এটি নিয়ন্ত্রিত হয়। দ্বিতীয় স্তরের অধীন কিছু তৃতীয় স্তরের ডোমেইন,
ইতালির অনেক ওয়েবসাইটে এই ডোমেইন ব্যবহার করা হয়। সাউথ টাইরোলের সরকারি সংক্ষিপ্ত নাম বিজেড। তাই তারা .bz.it সাবডোমেইন ব্যবহার করে থাকে। তাছাড়া ওপেন সোর্স গেমস সার্ভার বিজেডফ্ল্যাগস তাদের নামের শেষে .বিজেড ব্যবহার করে।
কেদারনাথ দাস

স্যার কেদারনাথ দাস ব্রিটিশ ভারতের একজন প্রসিদ্ধ ধাত্রীবিশারদ ছিলেন।
কেদারনাথ হিন্দু স্কুল থেকে পড়াশোনা শেষ করে স্কটিশ চার্চ কলেজ থেকে এফ.এ পাশ করেন। তিনি ১৮৯২ খ্রিষ্টাব্দে কলকাতা মেডিক্যাল কলেজ থেকে এম.বি পাশ করার পরে ১৮৯৫ খ্রিষ্টাব্দে মাদ্রাজ বিশ্ববিদ্যালয় থেকে স্ত্রীরোগবিদ্যা ও ধাত্রীবিদ্যায় এম.ডি. ডিগ্রী পান। 
কেদারনাথ প্রথমে কিছুদিন প্রেসিডেন্সী কলেজে স্বাস্থ্যবিধান সংক্রান্ত বিজ্ঞান নিয়ে অধ্যাপনা করার পর ১৮৯৯ খ্রিষ্টাব্দে ক্যাম্পবেল মেডিক্যাল স্কুলে ধাত্রীবিদ্যায় অধ্যাপক নিযুক্ত হন। ১৯১৮ খ্রিষ্টাব্দে সেখান থেকে অবসর গ্রহণের পর কারমাইকেল মেডিক্যাল কলেজে স্ত্রীরোগবিদ্যা ও ধাত্রীবিদ্যার অধ্যাপক পদে যোগ দেন এবং ১৯২২ খ্রিষ্টাব্দে সেখানকার অধ্যক্ষ নিযুক্ত হন এবং আমৃত্যু ঐ পদ অলংকৃত করেন। তিনি কলকাতা বিশ্ববিদ্যালয়ের চিকিত্সাবিদ্যা বিভাগের ডীন ছিলেন। 
কেদারনাথ "আমেরিকান গাইনিকোলজিক্যাল সোসাইটি" এবং "আমেরিকান অ্যাসোসিয়েশন অব অব্সটেট্রিসিয়ান্স, গাইনিকোলজিস্টস অ্যান্ড অ্যাবডোমিনাল সার্জেন্স" এর সাম্মানিক ফেলো ছিলেন। তিনি "ব্রিটিশ কলেজ অব অব্সটেট্রিসিয়ান্স অ্যান্ড গাইনিকোলজিস্টস" শিক্ষা প্রতিষ্ঠানের প্রতিষ্ঠাতা সদস্য ছিলেন। তিনি ১৯০১ খ্রিষ্টাব্দে "ব্রিটিশ মেডিক্যাল অ্যাসোসিয়েশনের" সদস্যপদ গ্রহণ করেন। 
কেদারনাথ দাসের কর্ম জীবনের প্রথম দিকে বহু ভারতীয় ও বিদেশী গবেষণা মূলক পত্রিকায় মধুমেহ, মস্তিষ্কের টিউমার, ধনুষ্টঙ্কার প্রভৃতি বিভিন্ন বিষয়ে তার প্রবন্ধ ছাপা হয়। ধাত্রীবিদ্যায় তার প্রথম গবেষণা মূলক পুস্তক "এ হ্যান্ডবুক অব অব্সটেট্রিক্স" ১৯১৪ খ্রিষ্টাব্দে ছাপা হয়। ১৯২০ খ্রিষ্টাব্দে তার দ্বিতীয় পুস্তক "এ টেক্সটবুক অব মিডওয়াইফারী" প্রকাশ হয়। ১৯২৮ খ্রিষ্টাব্দে প্রসবকালীন ফরসেপ্সের ওপর তার বিখ্যাত পুস্তক "অব্সটেট্রিক ফরসেপ্স" প্রকাশ হয়। 
ভারতীয় মহিলাদের গঠনপ্রকৃতি ও অপেক্ষাকৃত ছোট আকারের ভারতীয় শিশুদের কথা মাথায় রেখে কেদারনাথ এক বিশেষ ধরনের লম্বা ও বক্র প্রসবকালীন ফরসেপ্সের নির্মাণ করেন যা দাসের ফরসেপ্স নামে বিশ্বে প্রচলিত এবং এখনো ভারতে প্রসবকালে বহু ব্যবহৃত হয়ে থাকে। এই ফরসেপ্স অনুরূপ পশ্চিমী যন্ত্রগুলি অপেক্ষা ওজনে হাল্কা ও দৈর্ঘ্যে হ্রস্ব। 
চিকিৎসাবিদ্যায় তার কর্মকাণ্ডের জন্য ১৯১৮ খ্রিষ্টাব্দে তাকে "কম্প্যানিয়ন অব দ্য অর্ডার অব দ্য ইন্ডিয়ান এম্পায়ার" করা হয় এবং ১৯৩৩ খ্রিষ্টাব্দের জুলাই মাসে ব্রিটিশ সরকার তাকে নাইটহুড খেতাব প্রদান করেন। 
ভারত ধর্মমহামণ্ডল তাঁকে 'ধাত্রীবিদ্যার্ণব' উপাধি প্রদান করেন। কারমাইকেল মেডিক্যাল কলেজে 'সার কেদারনাথ দাস প্রসূতি হাসপাতাল' নামে পরিচিত বিভাগটি তারই প্রচেষ্টায় নির্মিত হয়। ভারতীয়দের মধ্যে তিনিই প্রথম এফ.সি.ও.জি.উপাধিধারী।